Latvijas Nacionālās bibliotēkas "Ziedoņa" zālē 8. martā VAK "Latvija" ielūdz uz mīlestības tēmai veltītu koncertu. Diriģenta Māra Sirmā vadībā tiks pirmatskaņotas kora dziesmas, ko sacerējuši komponisti Dace Aperāne, Renārs Kaupers, Kaspars Zemītis un 14 citi autori, LA.lv pavēstīja koncerta sabiedrisko attiecību koordinators Edgars Gertners.
Šis būs jau otrais koncerts ciklā "Latvijas komponisti Latvijas simtgadei".
Radošās laboratorijas ietvaros trīs gadu periodā Māris Sirmais un VAK "Latvija" iedvesmojis komponistus no Latvijas radīt ap 70 jaunus skaņdarbus korim, no kuriem labāko novērtējumu guvušie tiks atskaņoti grandiozā svētku koncertā 2018. gada 4. maijā. Komponēt par piecām stihijām: debesīm, zemi (Tēvzemi), gaisu, ūdeni un mīlestību aicināti dažādu žanru komponisti un dziesmu autori. 8. martā pirmatskaņojumu piedzīvos skaņdarbi, kas īpaši runā par mīlestības tēmu.
"Projektā iesaistītie komponisti ir gan no akadēmiskās, gan populārās mūzikas vides, gan jaunie talanti, gan jau krietni pieredzējušie vecmeistari. Autoriem ir dota radošā brīvība rakstīt to, ko viņi jūt, tāpēc šīs dziesmas ir personiskas un laikmetīgas. Koncertos centrālā ir dziesma un, protams, klausītājiem ir lieliska iespēja satikt lielu daļu autoru klātienē," saka VAK "Latvija" direktors Māris Ošlejs.
8. marta koncertā būs dzirdami skaņdarbi, ko sacerējuši Kaspars Zemītis, Pēteris Plakidis, Dace Aperāne, Rihards Zaļupe, Ilona Rupaine, Ruta Vintule, Uģis Prauliņš, Ingmārs Zemzaris, Evija Skuķe, Maija Einfelde, Selga Mence, Renārs Kaupers, Vilnis Šmīdbergs, Rihards Dubra, Ārijs Šķepasts, Irīna Rebhūna, Raimonds Tiguls.